**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՄԱՐՏԻ 5-Ի N 219-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ** **ՄԱՍԻՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Ընթացիկ իրավիճակը և իրավական ակտի ընդունման անհրաժեշտությունը**

Նախագծի ընդունումը պայմանավորված է «Ծխախոտային արտադրատեսակների և դրանց փոխարինիչների օգտագործման հետևանքով առողջությանը հասցվող վնասի նվազեցման և կանխարգելման մասին» օրենքի ընդունմամբ և բխում է ՀՀ վարչապետի 2020 թվականի մայիսի 7-ի թիվ 541-Ա որոշման հավելվածով հաստատված ցանկի 1-ին կետից:

Նախագծի ընդունումը պայմանավորված է օրենսդրության համապատասխանեցման անհրաժեշտությամբ` այն համապատասխանեցնելով Հայաստանի Հանրապետության կողմից 2004 թվականին վավերացված Առողջապահության Համաշխարհային կազմակերպության «Ծխելու դեմ պայքարի» Շրջանակային կոնվենցիայի այսուհետ` Կոնվենցիա պահանջներին և «Ծխախոտային արտադրա­տեսակների և դրանց փոխա­րինիչների օգտա­գործման հետևանքով առողջությանը հասցվող վնասի նվազեցման և կանխարգելման մասին» օրենքի դրույթներին:

Կոնվենցիայի Կողմերի 8-րդ Կոնֆերանսի 22-րդ Որոշմամբ (FCTC/COP8/22) տաքացվող ծխախոտը դասվել է որպես ծխախոտային արտադրատեսակ և դրա վրա տարածվում են Կոնվենցիայի բոլոր դրույթները:

2020 թվականի փետրվարի 13-ին ընդունվել է «Ծխախոտային արտադրատեսակների և դրանց փոխա­րինիչների օգտա­գործման հետևանքով առողջությանը հասցվող վնասի նվազեցման և կանխարգելման մասին» օրենքը, որի դրույթները համահունչ են Կոնվենցիայի դրույթներին: Մասնավորապես, սույն օրենքի 1-ին հոդվածի 1-ին մասի 6-րդ կետի համաձայն` տաքացվող ծխախոտը հանդիսանում է ծխախոտային արտադրատեսակ:

Ներկայումս գործող **ՀՀ կառավարության 2015 թվականի
մարտի 5-ի N 219-Ն որոշմամբ հաստատված «Ծխախոտի անվտանգության» տեխնիկական կանոնակարգերի պահանջները չեն տարածվում այնպիսի ծխախոտային արտադրատեսակների վրա, ինչպիսին է տաքացվող ծխախոտը:**

Միաժամանակ, համաձայն ԵԱՏՄ Պայմանագրի 52-րդ հոդվածի «Միության տեխնիկական կանոնակարգերը, կամ ազգային պարտադիր պահանջները գործում են միայն Հանձնաժողովի կողմից ընդունված միասնական ցանկում ընդգրկված արտադրանքի նկատմամբ», իսկ համաձայն նույն պայմանագրի 9-րդ հավելվածի 3-րդ կետի «տեխնիկական կանոնակարգման առարկա հանդիսացող այն ապրանքների համար, որոնց վերաբերյալ ուժի մեջ չեն մտել Միության տեխնիկական կանոնակարգերը, գործում են անդամ-պետությունների օրենսդրական նորմերը...:»:

Հաշվի առնելով, որ տաքացվող ծխախոտը, հանդիսանալով ծխախոտային արտադրատեսակ, ընդգրկված է Հանձնաժողովի կողմից ընդունված միասնական ցանկում և ներկայումս դրանց նկատմամբ դեռ չեն ընդունվել Միության տեխնիկական կանոնակարգերը` Առողջապահության նախարարության կողմից ձեռնարկվել է սույն փաստաթղթի մշակումը:

**2.** **Առաջարկվող կագավորումների բնույթը**

Նախագծով առաջարկվում է նշված տեխնիկական կանոնակարգի գործողությունը տարածել նաև տաքացվող ծխախոտով արտադրատեսակի (տաքացվող ծխախոտային գլանակ, տաքացվող կապսուլա ծխախոտով) վրա: Բացի այդ, Նախագծով տրվում են տաքացվող ծխախոտի և նորարարական ծխախոտային արտադրանքի հասկացությունները, վերանայվել են մարդու առողջության վրա ծխախոտի ունեցած բացասական ազդեցության մասին նախազգուշացման տեքստերը:

**3. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Առողջապահության նախարարության և Էկոնոմիկայի նախարարության աշխատակիցների կողմից:

**4. Ակնկալվող արդյունքը**

Նախագծի ընդունման արդյունքում ակնկալվում է կանոնակարգել Հայաստանի Հանրապետության շուկայում առկա և ներկայումս չկանոնակարգված «տաքացվող ծխախոտ» ծխախոտային արտադրատեսակը:

Բացի այդ, նախագծի ընդունումը թույլ կտա իրականացնել Կոնվենցիայի դրույթների պահանջները:

**ՏԵՂԵԿԱՆՔ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՄԱՐՏԻ 5-Ի N 219-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ** **ՄԱՍԻՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ԲՅՈՒՋԵՆԵՐՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԱՎԵԼԱՑՈՒՄՆԵՐԻ ԿԱՄ ՆՎԱԶԵՑՈՒՄՆԵՐԻ ՄԱՍԻՆ**

Նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախuերի և եկամուտների ավելացում կամ նվազեցում չի նախատեսվում: